20 minutter. Så længe havde to tyveknægte glæde af to læderstole, som de klokken cirka 10.30 stjal fra Vendsyssels Kunstmuseum i Hjørring. Tyveriet blev nemlig opdaget i samme sekund, som det blev begået og Nordjyllands Politi var lynhurtige til at reagere - og til at informere offentligheden om hændelsen. Således lød det på Twitter ganske kort tid efter tyveriet: "2 personer er netop kommet løbende ud fra Vendsyssels Kunstmuseum, P. Nørkjærs Plads i Hjørring med 2 læder stole." Kort tid efter kunne politiets Twitter-konto, der bestyres af vagtchefen på politiets vagtcentral i Aalborg, berette, at man havde fundet frem til tyvenes flugtbil og videre kort tid efter, at man nu havde fundet og anholdt to personer, ligesom man havde fundet de to læderstole. Til TV2 Nord oplyser vagtchef Karsten Højrup Kristensen, at de to anholdte nu bliver kørt til politigården i Aalborg, hvor de skal afhøres og så skal man have undersøgt omstændighederne omkring tyveriet. - Vi aner ikke, hvordan de er kommet ind på museet - om de er brudt ind eller om der har været en åben dør. Vi koncentrerede os om at fange dem først, så nu skal vi have undersøgt resten, fortæller vagtchefen.

Referat:
Nordjyllands Politi reagerede yderst hurtigt og effektivt, da to mænd lørdag formiddag begik tyveri i Hjørring.